《有所思行》
清代·张鹏翀

落花纷纷如雪积，明月皎皎如霜铺。揽衣步月蹑花影，悄然孤馆空庭隅。

沉思欲寐不能寐，明月烛床花满被。客游花月故园心，庐山高高湘水深，远书欲寄空沉吟。

作者简介：（1688—1745）江苏嘉定人，字天扉，自号南华山人，人称漆园散仙。雍正五年进士，授编修，官至詹事府詹事。早擅诗名。工画，尤长山水。有《南华诗钞》、《南华文钞》、《双清阁集》等。